যা হোক প্রধানমন্ত্রীর বক্তব্য বস্তুত একটি জাতীয় দিক নির্দেশনা প্রদান করেছে। প্রধানমন্ত্রীর নির্দেশনা অনুসারে সরকারের তথ্যপ্রযুক্তি বিভাগ অর্থ মন্ত্রণালয়কে অফিসিয়ালি কিছু সুপারিশ করেছে। এই বিভাগের সাবেক সচিব জনাব শ্যামসুন্দর সিকদার ৩০ মার্চ ১৬ অর্থমন্ত্রীর সঙ্গে সরকারের সচিবদের বৈঠকে যে ধরনের প্রস্তাবনা পেশ করেছিলেন সেটি হচ্ছে, ‘বাংলাদেশের তথ্যপ্রযুক্তির বিকাশের এই সময়ে এখন প্রয়োজন দেশীয় পণ্যকে পৃষ্ঠপোষকতা করা।’ তাঁর বক্তব্যের মূল সুর ছিলো, ৯৮/৯৯ সালের বাজেটে কম্পিউটারের শুল্ক ও ভ্যাট প্রত্যাহারের ফলে কম্পিউটারের ব্যবহার বেড়েছে। কিন্তু এখন সেই চাহিদা পূরণে হাজার হাজার কোটি টাকা আমদানি ব্যয় হচ্ছে। আগামীতে দেশের সরকারি অফিস-আদালত ও ছাত্র-ছাত্রী-শিক্ষার জন্য ডিজিটাল ডিভাইস দিতে হলে লক্ষ কোটি টাকার আমদানি করতে হবে। এখন প্রয়োজন স্মার্টফোন, ট্যাব, কম্পিউটারের দেশীয় উৎপাদনকে সহায়তা করা। আমাদানিকারক থেকে উৎপাদকে পরিণত হওয়া। ৬ আগস্ট ১৫ প্রধানমন্ত্রী ডিজিটাল বাংলাদেশ টাস্কফোর্সের সভায় এসব কথাই বলেছেন।